Молитва

Молитва е општење со Бога. Позната му е на човекот уште од политеистичките религии; човекот отсекогаш се стремел да оствари комуникација и разговор со Бога. Според учењата на православните отци, молитвата е нешто најсвето во нашето постоење. Таа е природен закон. Молитвата е разговор на човечката душа со Бога. Она што е воздухот за телото, тоа е молитвата за човечкиот дух. Вистински се моли само оној човек што верува во Бога и во Неговата безгранична добрина; кој ја чувствува својата зависност од Него.
1 Молитвата во Библијата
Светото Писмо на повеќе места повикува и охрабрува за молитвата:
Повикај ме во денот на неволјата и Јас ќе те избавам и ти ќе ме прославиш. (Пс. 49,15)Штом Го побарате Господа, вашиот Бог, ќе Го најдете ако го побарате со сето срце и со сета душа; барајте и ќе ви се даде, барајте и ќе најдете, тропајте и ќе ви се отвори, зашто секој којшто сака добива, којшто бара наоѓа и на којшто тропа му се отвора. (Мт 7,7-8)Најпрвин барајте го царството Божјо и Неговата правда и се’ друго ќе ви се додаде. (Мт 6,33)Ако посакате нешто во мое име, Јас ќе ви исполнам. (Јн 14,14)
Но молитвата не е само барање. Таа е и благодарност, и славословење на Бога за сите добрини и милости кон нас. Светата Црква со сите свои свети тајни и дејствија, преку целата година, е една прекрасна и постојана молитва кон Бога. Треба да се молиме не само кога сме расположени за молитва - напротив, треба самите да се принудуваме на молитва и тогаш кога не ни се моли и кога сме оддалечени од молитвата. Молитвата е убава насекаде. Посебно е убаво молењето во осаменост и во природата. Може човек да се моли од книга или со свои зборови, но со посветеност на молитвата и на Бога, според Господовите зборови
Влези во својата соба и затвори ја зад себе вратата и помоли се во тајност, и Твојот Отец што борави во тајност ќе те награди јавно.
2 Правила за молење во православното христијанство
За да биде молитвата вистинска и силна, треба да постојат овие услови:
* Прво, да се подготвуваме за неа со побожни мисли и чувства. Пред сè, треба да бидеме длабоко проникнати од мислата дека сме грешни и недостојни да застанеме пред Бога и да разговараме со Него, пред Кого треперат ангелските сили.
* Второ, да се трудиме сè што е кажано во молитвата да биде со внимание и со разбирање; да внимаваме во смислата на зборовите што ги читаме или пееме. Никаква полза нема од молитвата, ако ја вршиме без внимание и разбирање.
* Трето, да се молиме со непоколеблива вера и надеж дека ќе го добиеме тоа што го бараме.
* Четврто, треба да се молиме со покајно и смирено срце и со чиста совест. Само смиреноста, поправо сознанието дека сме недостојни пред Бога може да нè удостои со Неговата богата милост.
* Петто, заедно со верата, во нашата молитва треба да се појават уште: трпението, постојаноста и неуморноста.
* Шесто, и постот е многу важно помошно средство за засилување на молитвата. Ако молитвата е издигнување на душата кон Бога, издигнување со вера, надеж и љубов, тогаш постот е воздржување од сè што пречи на душата да се издигнува кон Бога. Постот е умереност во јадење и пиење и во другите животни потреби. Постот значи одбегнување на гнев, непријателство, завист, омраза и други страсти
3 Молитвата како тема во уметноста и во популарната култура
* „Молитвата на девојката“ (српски: ''Molitva djevojčina'') - бугарштица.* „Послушана молитва“ (српски: ''Услишена молитва'') - српска народна песна.* „Молитва“ - песна на полскиот поет Станислав Гроховјак.* „Молитва“ - песна на рускиот поет Леонид Губанов од 1964 година.* „Молитва“ — песна на македонската поетеса Јованка Денкова.* „Молитва“ - песна на македонскиот писател Славко Јаневски од 1966 година.* „Молитва за мојата ќерка“ (англиски: ''A prayer for my daughter'') - песна на ирскиот поет Вилијам Батлер Јејтс од 1919 година.* „Молитва за мојот син“ (англиски: ''A prayer for my son'') - песна на Вилијам Батлер Јејтс.* „Молитва“ — песна на македонскиот поет Блаже Конески од 1988 година.* „Молитва за успокојувањето“ — песна на македонскиот поет Блаже Конески.* „Молитва“ - песна на италијанскиот писател и режисер Пјер Паоло Пазолини.* „Молитва за мојата мајка“ - песна на Пјер Паоло Пазолини од 1962 година.* „Молитва“ - песна на македонскиот поет Анте Поповски.* „Јидиш - молитва“ — песна на македонскиот поет Анте Поповски.* „Молитва“ — песна на македонскиот писател Братислав Ташковски од 2023 година.* „Молитвата на господинот Когито -патник“ - песна на полскиот поет Збигњев Херберт.* „Бревијар“ - песна на Збигњев Херберт.* „Бревијар. Ситници“ - песна на Збигњев Херберт.* „Молитва за спас“ - расказ на македонскиот писател Живко Чинго од 1963 година.* „Молитви на моето тело“ - циклус песни на македонскиот поет Ацо Шопов.* „Молитва за сињарката - моја наречница“ - песна на Ацо Шопов.* „Молитва“ - песна на македонската група Бастион.* „Раце што се молат“ (англиски: ''Praying Hands'') — песна на американската рок-група Дево (''Devo'') од 1978 година.* „Молитва“ - песна на македонската енто-група Dragan Dautovski Quartet.